รองนายกฯ สั่งกระทรวงการคลัง หามาตรการกระตุ้นเศรษฐกิจให้ขับเคลื่อนต่อเนื่อง เตรียมเสนอ ครม.ภายใน 2 สัปดาห์
นายสมคิด จาตุศรีพิทักษ์ รองนายกรัฐมนตรี เปิดเผยหลังเข้าร่วมประชุมติดตามสถานการณ์เศรษฐกิจ ณ กระทรวงการคลัง  ว่า สถานการณ์เศรษฐกิจของประเทศไทยในปี 2562 ในช่วง 2 เดือนแรกยังเติบโตได้ดี แต่ในช่วง ตั้งแต่ก่อนการเข้าสู่การเลือกตั้ง มีสัญญาณชะลอตัวอย่างชัดเจน ประกอบกับเศรษฐกิจ ของโลกก็มีทิศทางที่ชะลอตัวลงทำให้ประมาณการในไตรมาส 2 ของปีนี้เศรษฐกิจไทยมีสัญญาณอ่อนตัวลง ซึ่งคาดว่าจะกลับมาดีขึ้นในช่วงครึ่งปีหลัง         ระหว่างนี้ ก่อนที่จะมีการจัดตั้งรัฐบาลใหม่ ได้มอบหมายให้หน่วยงานในสังกัดกระทรวงการคลัง จัดหามาตรการเพื่อกระตุ้นเศรษฐกิจ แล้วกลับมานำเสนอต่อคณะรัฐมนตรีภายใน 2 สัปดาห์ พร้อมมอบให้กรมสรรพากรเข้าไปดูแลการจัดเก็บภาษีจากการค้าขายออนไลน์อย่างจริงจัง เพราะปัจจุบันมูลค่าจากการขายออนไลน์มีจำนวนมากขึ้นอย่างต่อเนื่อง ดังนั้นกรมสรรพากรจะต้องหาข้อมูลและทราบมูลค่าที่แท้จริง         ด้าน นายอภิศักดิ์ ตันติวรวงศ์ รัฐมนตรีว่าการกระทรวงการคลัง กล่าวว่า ในเบื้องต้นมาตราการที่จะออกมานั้นจะเป็นมาตราการระยะสั้นในช่วง 3 เดือน จะเน้นมาตรการที่กระตุ้นเศรษฐกิจภายในประเทศเพื่อสร้างแรงเหวี่ยงพยุงเศรษฐกิจให้ขับเคลื่อนต่อเนื่อง อาทิ มาตรการทางภาษีที่จะเน้นการท่องเที่ยวในประเทศ มาตรการบรรเทาภาระ ผู้มีรายได้น้อยในช่วงเปิดภาคเรียน มาตรการด้านอสังหาริมทรัพย์ เป็นต้น ซึ่ง คาดว่าจะใช้งบประมาณราว 20,000 ล้านบาท